
ОТНОСНО: Приемане на Правилник за изменение и допълнение на Правилник за предоставяне на еднократни безвъзмездни финансови помощи в полза на физически лица 

(Приет с решение на Общински съвет-Бургас по т. 6, Протокол № 37 от 24.06.2014 г.)

УВАЖАЕМИ ОБЩИНСКИ СЪВЕТНИЦИ,

Правилника за предоставяне на еднократни безвъзмездни финансови помощи в полза на физически лица е приет въз основа на докладна записка от председателят на Постоянната комисия по здравеопазване и социални дейности, мандат 2011-2015 година.

В мотивите на докладната записка тогава е посочено: „Налице е необходимост да се засили социалната насоченост на правилника и социалните нужди да бъдат поставени приоритетно. Това се обуславя от множеството подадени искания за предоставяне на финансова помощ от най-различно естество, като всички не могат да бъдат удовлетворени предвид ограничения бюджет на Община Бургас за предоставяне на еднократни помощи, особено при наличие на противоречие в някои от тях с целта и духа на действащия правилник“. 
В мотивите изрично е изтъкнато, че „Разнородните искания допълнително утежняват работата на администрацията, като липсата на по-голяма конкретика и изрични разпоредби в правилника създават предпоставки за неравнопоставеност на кандидатстващите физическите лица и възможностите за злоупотреби отстрана на недобросъвестните от тях. 
В процеса на прилагане правилника обаче, не се наблюдава отстраняване на тези нередности. Напротив, от направените от мен подробни проучвания на прилагане на правилника от началото на мандат 2015-2019 г., се установиха редица слабости и най-вече според мен безотговорно раздаване на публични средства на множество лица от един и същ квартал на гр. Бургас, дори на един и същ адрес, като не се изследват подробно социалните им нужди и здравословни такива. Вследствие на това, едни лица получават неоправдано парични средства, дори те да са минимални, други получават максимални такива, а някой лица изобщо не получават. Стигнало се е до там, че един колективен орган в лицето на комисията по Здравеопазване и социална дейност, еднолично решава на кои лица колко средства да се дадат, без да мотивира решението си подробно като изхожда от посочените в правилника обективни критерии. От друга страна комисията не изследва дали лицата отправили искания, са подали верни декларации. От последните разгледани от мен искания и извършена подробна справка в търговския регистър, се установи, че девет лица имат регистрирани на тяхно име фирми. Всичко изложено сочи на несправедливо да не кажем и по силната дума незаконосъобразно, разпределение и разходване на публични средства. В подкрепа на тези изводи са и зачистилите случая на жалби в моя приемен ден, както и до областния управител.

Възникнаха и редица неясноти по прилагането на правилника и по точно кой в крайна сметка определя размера на помощите, комисията или вносителя на докладната записка и предлага проект за решение на общинския съвет? По незнайни за мен причини се е наложила практика, комисията да определя размера на помощите, което се явява незаконосъобразно и не отговаря на правомощията и разписани в ЗМСМА и Правилника за организацията и дейността на общинския съвет и взаимодействието му с общинска администрация на Община Бургас. Така например в чл. 49 от ЗМСМА са посочени задачите на комисиите, а именно: Постоянните и временните комисии имат за задача:

1. да проучват потребностите на населението в съответната област и да правят предложения за решаване на проблемите;

2. да подпомагат общинския съвет при подготовката на решения по въпроси, внесени за обсъждане и решаване;

3. да осъществяват контрол за изпълнение на решенията на общинския съвет.

От друга страна съгласно чл. 24 от Правилника, постоянните комисии разглеждат проектите за решения и други актове, разпределени им от председателя на общинския съвет, изготвят и приемат доклади, предложения, становища и проекти за решения по тях.
От тълкуването на посочените норми може да се направи обоснован извод, че постоянните комисии са помощни органи на общинските съвети и те могат да правят предложения, които обаче не са задължителни за вносителя на докладна записка или за общинския съвет.  

Във връзка с изложеното, предлагам Общински съвет – Бургас, на основание чл. 21, ал. 2 от ЗМСМА да приеме следното, 

Р Е Ш Е Н И Е:
Приема Правилник за изменение и допълнение на Правилник за предоставяне на еднократни безвъзмездни финансови помощи в полза на физически лица, приет с решение на Общински съвет-Бургас по т. 6, Протокол № 37 от 24.06.2014 г.,
§ 1. В чл. 6, ал. 1 изр. второ, придобива следната редакция: 

„На свое заседание комисията се запознава и обсъжда предоставената информация и доказателствата приложени към искането, след което изготвя протокол с подробни мотиви, в който предлага на вносителя на докладната записка конкретен размер на помощта.“

§ 2. В чл. 7, ал. 3, се правят следните изменения и допълнения:

1.Създава се ново изречение второ, със следното съдържание: „Заместник-кметът, може да не се съобрази с направеното предложение от комисията за размера на помощта.“

2. Изречение второ става изречение трето.

КОСТАНТИН ЛУКОВ
